Կանաչ ճառագայթ (վեպ)

«Կանաչ ճառագայթ» (), ֆրանսիացի գրող Ժյուլ Վեռնի արկածային վեպը, որը մտնում է «Անսովոր ճանապարհորդություններ» շարքի մեջ։ Գրված է 1882 թվականին։ Գրքում տեղ են գտել 1859 թվականի ամռանը Ժյուլ Վեռնի և նրա ընկեր Ինյարի դեպի Անգլիա և Շոտլանդիա կատարած ճանապարհորդությունից ստացած տպավորությունները։

Հրատարակություն 
Վեպը առաջին անգամ հրատարակվել է 1882 թվականի մայիսի 17-ից մինչև հունիսի 23-ը «Le Temps» թերթում։ Առաջին գրքային հրատարակությունը, որի մեջ մտել է նաև «Որսորդության տասը ժամը» պատմվածքը, լույս է տեսել 1882 թվականի հուլիսի 24–ին։ Այդ պատմվածքը և վեպը տեղ են գտել նաև պատկերազարդ հրատարակությունում (վեպի 44 նկարազարդումները արվել են Լեոն Բենետտի կողմից), լույս տեսած 1882 թվականի հոկտեմբերի 23–ին։ Նրանք, «Ռոբինզոնների դպրոցը» վեպի հետ միասին, կազմել են «Անսովոր ճանապարհորդություններ»–ի տասնյոթերորդ «երկակի» հատորը, որը հրատարակվել է 1882 թվականի նոյեմբերի 13–ին։

Սյուժե 
Երես առած երիտասարդ աղջիկը՝ որբուկ Հելինա Քեմփբելը, ապրում էր իր քեռիների՝ Մելվիլլ եղբայրների տանը։ Նրանք ցանկանում են ամուսնացնել նրան բարձրաշխարհիկ Արիստոբուլուս Ուրսիկլոսի՝ հանճարեղ գիտնականի հետ, որը դուր չի գալիս Հելինային։ Նա, ցանկանալով հետաձգել ամուսնությունը, ասում է, որ չի ամուսնանա մինչև չտեսնի կանաչ ճառագայթ։ Մելվիլները, Հելինան, նրանց սպասուհի Էլիզաբեթը և սպասավոր Պատրիջը որոնում են կանաչ ճառագայթը Հեբրիդյան կղզիներում՝ հայտնվելով շատ ծիծաղաշարժ և վախեցնող իրավիճակներում։

Բովանդակություն 
Գիրքը բաժանված է քսաներեք գլուխների։

 Գլուխ առաջին. Եղբայր Սեմը և եղբայր Սիբը
 Գլուխ երկրորդ. Հելինա Քեմփբելլ
 Գլուխ երրորդ. Հոդված «Մորնինգ Պոստ»–ում
 Գլուխ չորրորդ. Քլայդով վար
 Գլուխ հինգերորդ. Շոգենավից շոգենավ
 Գլուխ վեցերորդ. Կորրիվրեկան ջրապտույտը
 Գլուխ յոթերորդ. Արիստոբուլուս Ուրսիկլոս
 Գլուխ ութերորդ. Ամպ հորիզոնում
 Գլուխ իններորդ. Էլիզաբեթի ակնարկները
 Գլուխ տասներորդ. Կրոկետի մեկ պարտիա
 Գլուխ տասնմեկերորդ. Օլիվեր Սինկլեր
 Գլուխ տասներկուերորդ. Նոր նախագծեր
 Գլուխ տասներեքերորդ. Ծովի հմայքը
 Գլուխ տասնչորսերորդ. Կյանքը Իոնա կղզու վրա
 Գլուխ տասնհինգերորդ. Մենաստանի ավերակները
 Գլուխ տասնվեցերորդ. Հրացանի երկու կրակոց
 Գլուխ տասնյոթերորոդ. «Կլորինդա»–ի տախտակամածին
 Գլուխ տասնութերորդ. Ստաֆֆա
 Գլուխ տասնիններորդ. Ֆինգալի անձավը
 Գլուխ քսաներորդ. Տիկին Քեմփբելի որոնումները
 Գլուխ քսանմեկերորդ. Փոթորիկ անձավում
 Գլուխ քսաներկուերորդ. «Կանաչ ճառագայթ»
 Գլուխ քսաներեքերորդ. Եզրափակում

Հետաքիրքիր փաստեր 
 Վեպի պատվին անվանվել է հավայան սիգարի տեսակներից մեկը։
 Վեպի հիմքում ընկած է Կանաչ Ճառագայթի մասին շոտլանդական առասպելը, որը երջանկություն է տալիս յուրաքանչյուրին, ով տեսել է այն։

Նկարազարդումներ գրքից

Աղբյուրներ 
 «Зелёный луч» в Лаборатории Фантастики
 «Зелёный луч» на Bookmate.com

Ծանոթագրություններ 

1882 վեպեր
Ֆրանսերեն վեպեր